## Rješenje Agencije za zaštitu tržišnog natjecanja klase: UP/I-430-01/2007-02/22, urbroja: 580-03-07-43-11 od 9. svibnja 2007.

### NN 75/2007 (20.7.2007.), Rješenje Agencije za zaštitu tržišnog natjecanja klase: UP/I-430-01/2007-02/22, urbroja: 580-03-07-43-11 od 9. svibnja 2007.

# AGENCIJA ZA ZAŠTITU TRŽIŠNOG NATJECANJA

2392

Agencija
za zaštitu tržišnog natjecanja na temelju članka 13. stavka 1., 2. i 3. Zakona
o državnim potporama (»Narodne novine«, broj 140/05), u upravnom postupku
davanja odobrenja državne potpore za restrukturiranje poduzetnika Sloga
Tvornica obuće d.d., sa sjedištem u Koprivnici, M. Pavleka Miškine 5,
pokrenutom na temelju zahtjeva Ministarstva gospodarstva, rada i poduzetništva,
sa sjedištem u Zagrebu, Ulica grada Vukovara 78, na temelju odluke Vijeća za
zaštitu tržišnog natjecanja, sa 82 sjednice, održane 9. svibnja 2007., donosi

## RJEŠENJE

I.
Daje se odobrenje na državnu potporu za restrukturiranje sadržanu u Prijedlogu
dopune Odluke Vlade Republike Hrvatske od 20. lipnja 2006., klasa:
432-02/04-02/130, urbroj: 5020114-06-3, kojom se povećava iznos potraživanja
Republike Hrvatske na32.608.030,00 kuna i koji se pretvara u temeljni kapital
poduzetnika Sloga Tvornica obuće d.d. Koprivnica.

II.
Utvrđuju se sljedeći uvjeti i rokovi koji moraju biti ispunjeni kako bi se ostvarile
mjere predviđene Programom restrukturiranja i konsolidacije poduzetnika Sloga
Tvornica obuće d.d.:

1.1.
Ministarstvo gospodarstva, rada i poduzetništva dostavit će Agenciji za zaštitu
tržišnog natjecanja pojedinačne Ugovore o prijenosu 12.608 dionica bez naknade
poduzetnika Sloga Tvornica obuće d.d., u vlasništvu xxxxx xxxxxxx i xxxxxx
xxxxxxxx u korist Republike Hrvatske.

1.2.
Ministarstvo gospodarstva, rada i poduzetništva dostavit će Agenciji za zaštitu
tržišnog natjecanja dokaz o izvršenju mjere iz točke II.1.1. najkasnije do 30.
lipnja 2007.

2.1.
Ministarstvo gospodarstva, rada i poduzetništva dostavit će Agenciji za zaštitu
tržišnog natjecanja dokaz o podmirenju dospjelih, a nenaplaćenih obveza po
osnovi poreza i doprinosa prema državnim vjerovnicima, najmanje u iznosu od
3.000.000,00 kuna, te Ugovor o zajmu sklopljen s poduzetnikom xxxxxxxx sa
sjedištem u Koprivnici, xxxx xxxxxxxxxx, na iznos od 3.000.000,00 kuna.

2.2.
Ministarstvo gospodarstva, rada i poduzetništva dostavit će Agenciji za zaštitu
tržišnog natjecanja dokaz o izvršenju mjere iz točke II.2.1. najkasnije do 30.
lipnja 2007.

3.1.
Ministarstvo gospodarstva, rada i poduzetništva dostavit će Agenciji za zaštitu
tržišnog natjecanja Revizorsko izvješće za 2006. za poduzetnika Sloga Tvornica
obuće d.d.

3.2.
Ministarstvo gospodarstva, rada i poduzetništva dostavit će Agenciji za zaštitu
tržišnog natjecanja dokaz o izvršenju mjere iz točke II.3.1. najkasnije do 30.
lipnja 2007.

4.1.
Ministarstvo gospodarstva, rada i poduzetništva dostavit će Agenciji za zaštitu
tržišnog natjecanja dokaz o reprogramiranju potraživanja poduzetnika xxxxx sa
sjedištem u Cerniku, u iznosu od 650.000,00 kuna i poduzetnika xxxxxx
xxxxxxxxxx sa sjedištem u Klagenfurtu (Republika Austrija) u iznosu od 850.000,00
kuna.

4.2.
Ministarstvo gospodarstva, rada i poduzetništva dostavit će Agenciji za zaštitu
tržišnog natjecanja dokaz o izvršenju mjere iz točke II.4.1. najkasnije do 30.
lipnja 2007.

5.1.
Ministarstvo gospodarstva, rada i poduzetništva dostavit će Agenciji za zaštitu
tržišnog natjecanja Odluku Glavne skupštine poduzetnika Sloga Tvornica obuće
d.d. o smanjenju temeljnog kapitala za iznos gubitka iz 2006., te Odluku Glavne
skupštine poduzetnika Sloga Tvornica obuće d.d. o povećanju temeljnog kapitala za
iznos od 32.608.030,00 kuna.

5.2.
Ministarstvo gospodarstva, rada i poduzetništva dostavit će Agenciji za zaštitu
tržišnog natjecanja dokaz o izvršenju mjere iz točke II.5.1. najkasnije do 30.
rujna 2007.

6.1.
Ministarstvo gospodarstva, rada i poduzetništva dostavit će Agenciji za zaštitu
tržišnog natjecanja Ugovor o kratkoročnom kreditu između poduzetnika Sloga
Tvornica obuće d.d. i xxxx xxxxx sa sjedištem u Varaždinu, u iznosu od
7.000.000,00 kuna.

6.2.
Ministarstvo gospodarstva, rada i poduzetništva dostavit će Agenciji za zaštitu
tržišnog natjecanja dokaz o izvršenju mjere iz točke II.6.1. najkasnije do 31.
prosinca 2007.

7.1.
Ministarstvo gospodarstva, rada i poduzetništva dostavit će Agenciji za zaštitu
tržišnog natjecanja Ugovor o prodaji nekretnine u Dravskoj ulici, upisane u
zemljišnim knjigama Općinskog suda u Koprivnici, k.o. Koprivnica, z.k.ul. br.
12850, sklopljen između poduzetnika Sloga Tvornica obuće d.d. i poduzetnika
xxxxxxxxx xxxxxxx xxxxxxx sa sjedištem u Zagrebu, na iznos od najmanje
10.000.000,00 kuna.

7.2.
Ministarstvo gospodarstva, rada i poduzetništva dostavit će Agenciji za zaštitu
tržišnog natjecanja Ugovor o prodaji nekretnine kao dokaz o izvršenju mjere iz
točke II.7.1. najkasnije do 31. prosinca 2007.

8.1.
Ministarstvo gospodarstva, rada i poduzetništva dostavit će Agenciji za zaštitu
tržišnog natjecanja dokaz o zajmu od 1.500.000,00kuna poduzetniku Sloga
Tvornica obuće d.d od strane poduzetnika xxxxxxxxxxx sa sjedištem u Veroni
(Italija), za nabavu strojeva te dokaz o posudbi 15 strojeva poduzetniku Sloga
Tvornica obuće d.d., u vrijednosti od 2.958.000,00 kuna.

8.2.
Ministarstvo gospodarstva, rada i poduzetništva dostavit će Agenciji za zaštitu
tržišnog natjecanja dokaz o izvršenju mjere iz točke II.8.1. najkasnije do 31.
prosinca 2007.

9.1.
Ministarstvo gospodarstva, rada i poduzetništva dostavit će Agenciji za zaštitu
tržišnog natjecanja Ugovor o reprogramu kredita u iznosu od 14.000.000,00 kuna,
sklopljenog između poduzetnika Sloga Tvornica obuće d.d. i xxxxxxxxx xxxxx, sa
sjedištem u Koprivnici.

9.2.
Ministarstvo gospodarstva, rada i poduzetništva dostavit će Agenciji za zaštitu
tržišnog natjecanja dokaz o izvršenju mjere iz točke II.9.1. najkasnije do 31.
prosinca 2007.

10.1.
Ministarstvo gospodarstva, rada i poduzetništva dostavit će Agenciji za zaštitu
tržišnog natjecanja dokaz o prodaji sljedećih nekretnina upisanih u k.o.
Koprivnica kčbr: 1168/1, 1162/2, 1163/2, 1165/2, 1168/2 i 1164.

10.2.
Ministarstvo gospodarstva, rada i poduzetništva dostavit će Agenciji za zaštitu
tržišnog natjecanja Ugovor o prodaji nekretnina kao dokaz o izvršenju mjere iz
točke II.10.1. najkasnije do 31. prosinca 2009.

11.1.
Ministarstvo gospodarstva, rada i poduzetništva dostavit će Agenciji za zaštitu
tržišnog natjecanja dokaz o prodaji udjela Republike Hrvatske u temeljnom
kapitalu poduzetnika Sloga Tvornica obuće d.d.

11.2.
Ministarstvo gospodarstva, rada i poduzetništva dostavit će Agenciji za zaštitu
tržišnog natjecanja Ugovor o prodaji dionica kao dokaz o izvršenju mjere iz
točke II.11.1. najkasnije do 31. prosinca 2009.

12.
Ministarstvo gospodarstva, rada i poduzetništva dostavit će Agenciji za zaštitu
tržišnog natjecanja godišnja izvješća o provedbi Programa restrukturiranja,
godišnja financijska izvješća za 2007., 2008, i 2009., te potvrdu da poduzetnik
Sloga Tvornica obuće d.d. nema dospjelih, a neplaćenih obveza prema Republici
Hrvatskoj i to najkasnije do 31. ožujka tekuće godine za prethodnu godinu.

IV.
Zabranjuje se poduzetniku Sloga Tvornica obuće d.d. primanje državnih potpora
neovisno o njihovoj kategoriji do završetka procesa restrukturiranja, odnosno
zaključno do 31. prosinca 2009.

V.
Zabranjuje se poduzetniku Sloga Tvornica obuće d.d. primanje državne potpore za
restrukturiranje u razdoblju od 9. svibnja 2007. do 9. svibnja 2017.

VI.
Ovo rješenje objavit će se u »Narodnim novinama«.

Obrazloženje

1. ZAHTJEV ZA POKRETANJE
POSTUPKA I DOSTAVA DOKUMENTACIJE

Agencija
za zaštitu tržišnog natjecanja (dalje: Agencija) zaprimila je 27. ožujka 2007.
zahtjev Ministarstva gospodarstva, rada i poduzetništva (dalje: Ministarstvo),
sa sjedištem u Zagrebu, Ulica grada Vukovara 78, klasa: 423-01/05-01/54,
urbroj: 526-03-01-01/6-06-29, od 22. ožujka 2007., u svezi davanja suglasnosti
na Prijedlog Odluke o stjecanju udjela Republike Hrvatske u temeljnom kapitalu
poduzetnika Sloga Tvornica obuće d.d. iz Koprivnice (dalje: Prijedlog Odluke).

Uz
Prijedlog Odluke, dostavljen je Program restrukturiranja i konsolidacije
poduzetnika Sloga Tvornica obuće d.d., Obrazac prijave državne potpore (dalje:
Obrazac prijave), računi dobiti i gubitka od 2003. do 2006., bilance od 2003.
do 2006., te izvještaji o novčanom tijeku od 2003. do 2005., Projekt izgradnje
novog proizvodnog pogona poduzetnika Sloga Tvornica obuće d.d., izvatci iz
zemljišnih knjiga od 21. siječnja 2007., Potvrda porezne uprave - Područnog
ureda u Koprivnici od 9. veljače 2007., te procjena vrijednosti nekretnina u
vlasništvu poduzetnika Sloga Tvornica obuće d.d. iz 2003.

U
Obrascu prijave navedeno je da je ukupan iznos potrebne državne potpore od
35.324.463,00 kuna, koji se sastoji 27.586.947,43kune glavnice i 7.737.505,00
kuna zateznih kamata za neplaćene doprinose i poreze prema državnim
vjerovnicima na dan 9. veljače 2007. Za iznos od 27.586.947,43 kune predlaže se
da Republika Hrvatska (dalje: RH) pretvori u temeljeni kapital poduzetnika, a
kamate u iznosu od 7.737.505,00 kuna da se otpišu.

Nadalje,
u sklopu Programa restrukturiranja i konsolidacije poduzetnika Sloga Tvornica
obuće d.d., između ostalog dostavljena su sljedeća pisma namjere poduzetnika:
xxxxxxxxxxx sa sjedištem u Veroni (Italija), xxxxx sa sjedištem u Cerniku,
xxxxxx – xxxxxxxxxxxxxxxxxxx sa sjedištem u Klagenfurtu (Republika Austrija),
xxxxxxxxx xxxxx sa sjedištem u Koprivnici, xxxx xxxxx sa sjedištem u Varaždinu i
poduzetnika xxxxxxxxx xxxxxxx xxxxxx sa sjedištem u Zagrebu.

Na
temelju dokumentacije iz upravnog postupka davanja suglasnosti na odobrenje
Prijedloga Odluke, vođenog pod poslovnim brojem, klasa: UP/I 430-01/2006-02/32,
koji je obustavljen jer je Ministarstvo odustalo od zahtjeva, utvrđeno je da je
Vlada Republike Hrvatske, 20. lipnja 2006. donijela Odluku o stjecanju udjela
Republike Hrvatske u temeljnom kapitalu poduzetnika Sloga Tvornica obuće d.d.,
Koprivnica, klasa: 432-02/04-02/130, urbroj: 5020114-06-3 (dalje: Odluka Vlade
RH).

Odlukom
Vlade RH, daje se suglasnost Ministarstvu financija da svoja potraživanja po
osnovu dospjelih, a neplaćenih poreza i doprinosa prema poduzetniku Sloga
Tvornica obuće d.d., u ukupnom iznosu od 27.228.459,00 kuna (glavnica i
kamate), utvrđenih na dan 31. ožujka 2006., s pripadajućim kamatama na dan
njenog donošenja, odnosno 20. lipnja 2006, prijebojem pretvori u udjel RH u
temeljnom kapitalu poduzetnika Sloga Tvornica obuće d.d.

Navedena
Odluka Vlade RH trebala se provesti nakon donošenja Odluke Glavne skupštine
poduzetnika Sloga Tvornica obuće d.d. o smanjenju temeljnog kapitala za iznos
ostvarenog gubitka iz poslovanja u 2005. Odluka Vlade RH stupila je na snagu
danom donošenja, odnosno 20. lipnja 2006. Navedena Odluka Vlade RH nije
provedena.

Agencija
je 7. svibnja 2007. zaprimila dopunu zahtjeva Ministarstva od 27. ožujka 2007.,
koja se odnosi na Prijedlog dopune Odluke Vlade RH od 20. lipnja 2006., o
stjecanju udjela Republike Hrvatske u temeljnom kapitalu poduzetnika Sloga
Tvornica obuće d.d. (dalje: Prijedlog dopune Odluke Vlade RH), klasa:
423-01/05-01/54, urbroj: 526-03-01-01/6-06-36, od 7. svibnja 2007.

Prijedlogom
dopune Odluke Vlade RH, predlaže se povećanje udjela RH u temeljnom kapitalu
poduzetnika Sloga Tvornica obuće d.d. s iznosa od 27.228.459,00 kuna na iznos
od 32.608.030,00 kuna, što čini 89 posto ukupnih potraživanja državnih
vjerovnika na dan 9. veljače 2007. Ukupan iznos potraživanja državnih
vjerovnika na navedeni dan iznosi 36.630.181,79 kuna.

U
privitku Prijedloga nadopune Odluke Vlade RH, dostavljen je dopunjen i
izmijenjen Program restrukturiranja i konsolidacije poduzetnika Sloga Tvornica
obuće d.d. (dalje: Program restrukturiranja), te pismo namjere od 7. svibnja
2007. o zajmu 3.000.000,00 kuna od strane privatnog investitora poduzetnika
xxxxxxxx sa sjedištem u Koprivnici.

2. PROPISI PRIMIJENJENI
TIJEKOM POSTUPKA PRED AGENCIJOM

Osim
odredbi Zakona o državnim potporama (»Narodne novine«, broj 140/05; dalje:
ZDP), Agencija je u provedbi predmetnog upravnog postupka, primijenila i
Smjernice Zajednice za državne potpore za sanaciju i restrukturiranje
poduzetnika u teškoćama (OJ C 244, od 1. listopada 2004.; dalje Smjernice),
usvojene temeljem Odluke Vlade RH o objavljivanju propisa pravila o državnim
potporama (»Narodne novine«, broj 121/06), koje su objavljene u »Narod­nim
novinama«, broj 20/07.

3. UTVRĐIVANJE ČINJENICA

Na
temelju svih dostavljenih podataka i dokumentacije iz zahtjeva Ministarstva, te
izvršene pravne i ekonomske analize, proizlazi sljedeće:

*3.1. Opis poduzetnika*

Poduzetnik
Sloga Tvornica obuće d.d. upisan je u registru Trgovačkog suda u Bjelovaru, s
matičnim brojem subjekta upisa 010006799, sa sjedištem poduzetnika u
Koprivnici, M. Pavleka Miškine 5.

Poduzetnik
Sloga Tvornica obuće d.d. registriran je između ostalog za preradu kože, izradu
galanterije i obuće, proizvodnju sportske obuće i obuće za slobodno vrijeme i
slično.

U
najvećem dijelu proizvodni program poduzetnika odnosi se na proizvodnju
sportske obuće i obuće za slobodno vrijeme u flex, neoflex i ago izradi.
Navedena proizvodnja odnosi se na narudžbe inozemnih kupaca i to za poduzetnike
xxxxxxxxx i xxxxx iz Francuske, te poduzetnike xxxx i xxxxxxxxxxx iz Italije.

Sukladno
članku 2. stavku 1. Zakona o poticanju razvoja maloga gospodarstva (»Narodne
novine«, broj 29/02), poduzetnik Sloga Tvornica obuće d.d. pripada kategoriji
velikih poduzetnika.

U
poduzetniku Sloga Tvornica obuće d.d. na dan 31. prosinca 2006. bilo je
zaposleno 543 djelatnika.

Prema
podacima poduzetnika, prosječna neto plaća po djelat­niku za 2006. iznosila je
2.569,15 kuna te je za 46 posto niža od prosječne neto plaće u RH, koja je u
2006. iznosila 4.739,00 kuna, dok je u usporedbi s prosječnom neto plaćom
djelatnika u kožarskoj industriji RH veća za 2 posto.

Poduzetnik
Sloga Tvornica obuće d.d. u raznim sudskim postup­cima kao tužitelj ukupno
potražuje xxx.xxx,xx kuna, dok se od istoga u svojstvu tuženika ukupno
potražuje iznos od xxx.xxx,xx kuna i xx.xxx,xx EUR-a. U ovom trenutku ne
postoji realna procjena o ishodu sudskih sporova.

*3.2. Vlasnička struktura
i temeljni kapital poduzetnika*

Vlasnička
struktura poduzetnika Sloga Tvornica obuće d.d. na dan 31. prosinca 2005.
prikazana je u Tabeli 1.

Tabela 1.   VLASNIČKA STRUKTURA PODUZETNIKA SLOGA TVORNICA
OBUĆE d.d. NA DAN 31. PROSINCA 2005.

|  |  |  |  |
| --- | --- | --- | --- |
| Rb. | Dioničari | Broj dionica | % |
| 1. | Ivan Henezi | 27.632 | 24,91 |
| 2. | Tatjana Barančić | 26.988 | 24,34 |
| 3. | HFP | 20.057 | 18,09 |
| 4. | Josip Jakopčin | 1.332 | 1,20 |
| 5. | Bistra, Đurđevac | 2.463 | 2,22 |
| 6. | Mali dioničari | 32.069 | 28,92 |
| 7. | Sloga d.d. | 350 | 0,32 |
|  | Ukupno | 110.891 | 100,00 |

Izvor:
Podaci poduzetnika Sloga Tvornica obuće d.d. Koprivnica

Obrada:
Agencija za zaštitu tržišnog natjecanja

Upisani
temeljni kapital na dan 31. prosinca 2005. iznosio je 26.613.840,00 kuna i
podijeljen je na 110.891 dionica, nominalne vrijednosti 240,00 kuna po dionici.

Temeljem
Odluke Glavne skupštine poduzetnika od 9. rujna 2006., o pojednostavljenom
smanjenju temeljnog kapitala za pokriće gubitka ostvarenog u 2005. u iznosu od
12.198.010,00 kuna, smanjen je temeljni kapital s 26.613.840,00 kuna na
14.415.830,00 kuna.

Temeljni
kapital je smanjen na način da je nominalni iznos svake dionice od 240,00 kuna
smanjen na iznos od 130,00 kuna.

Na
Glavnoj skupštini poduzetnika u 2007. smanjit će se ukupan kapital i rezerve za
iznos ostvarenog gubitka iz 2006. (prema podacima poduzetnika gubitak iznosi
15.335.445,81 kunu), a zatim će se donijeti odluka o povećanju temeljnog
kapitala u iznosu od 32.608.030,00 kuna, a koji se odnosi na pretvaranje
potraživanja RH u udjel u temeljnom kapitalu poduzetnika.

*3.3. Povezana društva*

Sloga
Tvornica obuće d.d. je 99-postotni vlasnik poduzetnika Sloga obuća d.o.o., sa
sjedištem u Zagrebu, Savska cesta 129, koji se bavi veleprodajom obuće.
Poduzetnik Sloga obuća d.o.o. počela je s poslovanjem u 2005.

Tabela 2. OSNOVNI FINANCIJSKI
POKAZATELJI PODUZETNIKA SLOGA OBUĆA d.o.o. ZA 2005. I ZA RAZDOBLJE SIJEČANJ –
LIPANJ 2006.

u
kunama

|  |  |  |  |
| --- | --- | --- | --- |
| Rb. | Opis | Ostvareno 2005. | Ostvareno I. – VI. 2006. |
| 1. | Ukupni prihodi | 1.258.789 | 453.756 |
| 2. | Ukupni rashodi | 1.193.872 | 442.787 |
| 3. | Dobit/gubitak | 64.917 | 10.969 |

Izvor:
Podaci poduzetnika Sloga Tvornica obuće d.d. Koprivnica

Obrada:
Agencija za zaštitu tržišnog natjecanja

Prema
navedenim podacima u Tabeli 2. razvidno je da poduzetnik Sloga obuća d.o.o.
posluje s dobiti u 2005. te u razdoblju siječanj – lipanj 2006., ali apsolutni
iznosi prihoda i rashoda, naročito u 2006. vrlo su mali što upućuje na
zaključak da poduzetnik Sloga obuće d.o.o. u načelu nije niti prisutan na
tržištu.

4. ANALIZA POSLOVANJA

Agencija
je izvršila analizu financijskih i poslovnih rezultata poduzetnika Sloga
Tvornica obuće d.d. temeljem podataka iz financijskih izvještaja kao i temeljem
ostale dostavljene dokumentacije.

U
Tabeli 3. dan je prikaz Računa dobiti i gubitka za razdoblje od 2003. do 2006.

Tabela 3. RAČUN DOBITI I GUBITKA
PODUZETNIKA SLOGA TVORNICA OBUĆE d.d. ZA RAZDOBLJE OD 2003. DO 2006.

u
kunama

|  |  |  |  |  |  |
| --- | --- | --- | --- | --- | --- |
| Rb. | Opis | 2003. | 2004. | 2005. | 2006. |
| 1. | UKUPNI PRIHODI | 90.746.794 | 69.195.023 | 55.472.767 | 53.001.086 |
| 2. | Poslovni prihodi | 79.976.322 | 67.547.804 | 52.936.831 | 51.633.368 |
|  | – prihodi od prodaje u zemlji | 25.016.394 | 20.080.811 | 20.387.115 | 17.766.323 |
|  | – prihodi od prodaje u inozemstvu | 54.848.986 | 47.342.246 | 32.410.614 | 33.777.588 |
|  | – ostali poslovni prihodi | 110.942 | 124.747 | 139.102 | 89.457 |
| 3. | Financijski prihodi | 410.640 | 491.237 | 658.898 | 440.391 |
| 4. | Izvanredni prihodi | 10.359.832 | 1.155.982 | 1.877.038 | 927.327 |
| 5. | UKUPNI RASHODI | 90.653.296 | 78.806.566 | 67.267.840 | 68.336.532 |
| 6. | Poslovni rashodi | 86.517.566 | 72.841.725 | 63.282.069 | 59.379.618 |
|  | – promjene u zalihama proizvodnje | 1.389 | -331.870 | 730.362 | 2.042.055 |
|  | – materijalni troškovi i troškovi prodane robe | 57.034.131 | 45.194.667 | 38.136.646 | 32.998.999 |
|  | – troškovi osoblja | 23.277.153 | 22.544.665 | 19.648.076 | 19.972.602 |
|  | – amortizacija | 2.313.476 | 2.163.442 | 2.090.306 | 2.022.019 |
|  | – vrijednosno usklađenje i rezerviranje | 0 | 0 | 0 | 0 |
|  | – ostali poslovni rashodi | 3.891.418 | 3.270.821 | 2.676.679 | 2.343.444 |
| 13. | Financijski rashodi | 3.528.890 | 3.394.243 | 3.339.159 | 2.617.628 |
| 14. | Izvanredni rashodi | 606.839 | 2.570.598 | 646.612 | 6.339.286 |
|  | DOBIT/GUBITAK | 93.498 | -9.611.543 | -11.795.073 | -15.335.446 |

Izvor:
Podaci poduzetnika Sloga Tvornica obuće d.d. Koprivnica

Obrada:
Agencija za zaštitu tržišnog natjecanja

Podaci
iz računa dobiti i gubitka u razdoblju od 2003. do 2006. ukazuju na činjenicu
da su poslovni rezultati poduzetnika iz godine u godine sve lošiji. Nakon
pozitivnog rezultata poslovanja u 2003., u narednim godinama poduzetnik Sloga
Tvornica obuće d.d. ostvaruje značajan gubitak koji se stalno povećava.

Poslovanje
poduzetnika Sloga Tvornica obuće d.d. bilježi kontinuirani pad poslovnih
prihoda, što je u najvećoj mjeri uzrokovano velikom nelikvidnošću u poslovanju,
zbog koje proizvodnja istog nije u mogućnosti pratiti zahtjeve tržišta kao i
potencijalnih kupaca.

Tabela 4. STRUKTURA POSLOVNIH
PRIHODA PODUZETNIKA SLOGA TVORNICA OBUĆE d.d.

u
kunama

|  |  |  |  |  |  |
| --- | --- | --- | --- | --- | --- |
| Rb. | Opis | 2003. | 2004. | 2005. | 2006. |
| 1. | Izvoz-lohn | 54.848.985 | 47.342.245 | 32.410.614 | 34.008.293 |
| 2. | Domaće tržište veleprodaje | 17.474.103 | 12.217.014 | 12.739.236 | 12.159.085 |
| 3. | Maloprodaja | 7.542.291 | 7.863.797 | 7.647.879 | 5.692.638 |
|  | Ukupno | 79.865.379 | 67.423.056 | 52.797.729 | **51.860.016** |

Izvor:
Podaci poduzetnika Sloga Tvornica obuće d.d. Koprivnica

Obrada:
Agencija za zaštitu tržišnog natjecanja

U
strukturi poslovnog prihoda, prihodi ostvareni u inozemstvu iznose od 61 do 70
posto, dok prihodi ostvareni od prodaje u zemlji iznose od 30 do 39 posto.
Prihodi ostvareni u inozemstvu u najvećem dijelu odnose se na niskoprofitabilne
doradne (lohn) poslove.

Osim
navedenih doradnih (lohn) poslova, uzroci koji su doveli poduzetnika Sloga Tvornica
obuće d.d. u financijske teškoće odnose se i na prekid poslovne suradnje s
inozemnim partnerom Adidas, na nefunkcionalne proizvodne kapacitete i na višak
radnika u odnosu na sadašnju razinu proizvodnje.

Također,
jedan od uzroka smanjenja prihoda u zemlji i inozemstvu vezan je za otežanu
nabavu sirovina i materijala po realnim tržišnim cijenama, a uzrok tome je
nelikvidnost i insolventnost poduzetnika.

Glavni
uzroci visokih rashoda su vrlo visoki materijalni troškovi koji su posljedica
nelikvidnosti poduzetnika, budući da se materijal za proces proizvodnje
nabavlja po najvišim cijenama zbog nemogućnosti podmirivanja obveza prema
dobavljačima u ugovorenim rokovima, a s druge strane zbog nefunkcionalnosti
postojećih pogona, poduzetnik je opterećen i visokim fiksnim troškovima.
Također, na teškoće u poslovanju djeluju i financijski rashodi koji su
posljedica visokih kamata na nepovoljne kratkoročne kredite.

Tabela 5. BILANCA PODUZETNIKA
SLOGA TVORNICA OBUĆE d.d. ZA RAZDOBLJE OD 2003. DO 2006.

u
kunama

|  |  |  |  |  |  |
| --- | --- | --- | --- | --- | --- |
| Rb. | Opis | 2003. | 2004. | 2005. | 2006. |
| 1. | UKUPNA AKTIVA | 83.918.810 | 78.657.664 | 76.605.328 | 72.417.141 |
| 2. | Dugotrajna imovina | 50.490.385 | 46.498.104 | 48.286.672 | 46.229.447 |
| 3. | Kratkotrajna imovina | 33.337.271 | 32.075.758 | 28.263.614 | 26.150.248 |
| 4. | Aktivna vremenska razgraničenja | 91.154 | 83.802 | 55.042 | 37.446 |
| 5. | UKUPNA PASIVA | 83.918.810 | 78.657.664 | 76.605.328 | 72.417.141 |
| 6. | Kapital i rezerve | 32.913.801 | 23.302.259 | 15.335.487 | 41 |
| 7. | Dugoročne obveze | 11.827.801 | 10.395.110 | 9.290.870 | 8.617.235 |
| 8. | Kratkoročne obveze | 38.835.914 | 44.848.300 | 51.952.720 | 63.691.864 |
| 9. | Pasivna vremenska razgraničenja | 341.294 | 111.995 | 26.251 | 108.002 |

Izvor:
Podaci poduzetnika Sloga Tvornica obuće d.d. Koprivnica

Obrada:
Agencija za zaštitu tržišnog natjecanja

Prema
financijskim podacima vidljivo je da je likvidnost poduzetnika znatno narušena.
Najveći dio izvora sredstava koji se koriste za poslovanje, poduzetnik
osigurava uglavnom putem dodatnog zaduživanja bilo na financijskom tržištu ili
na teret dobavljača.

Ukupne
obveze poduzetnika Sloga Tvornica obuće d.d. u razdob­lju od 2003. do 2006.
kontinuirano se povećavaju. U najvećoj mjeri povećanje obveza odnosi se na
kratkoročno zaduženje poduzetnika koje bilježe porast u 2006. u odnosu na 2003.
za 64 posto.

Dugoročne
obveze poduzetnika, koje predstavljaju kvalitetniji izvor sredstava od
kratkoročnih obveza su u padu, tako da su u 2006. u odnosu na 2003. manje za
oko 27 posto.

Tabela 6. KOEFICIJENT ZADUŽENOSTI
PODUZETNIKA SLOGA TVORNICA OBUĆE d.d.

|  |  |  |  |  |  |
| --- | --- | --- | --- | --- | --- |
| Rb. | Opis | 2003. | 2004. | 2005. | 2006. |
| 1. | Ukupne obveze | 50.663.715 | 55.233.410 | 61.243.590 | 72.309.097 |
| 2. | Ukupna imovina | 83.918.810 | 78.657.664 | 76.605.328 | 72.417.141 |
|  | Koeficijent zaduženosti | 0,60 | 0,70 | 0,80 | 1,00 |

Izvor:
podaci poduzetnika Sloga Tvornica obuće d.d. Koprivnica

Obrada:
Agencija za zaštitu tržišnog natjecanja

Iz
Tabele 6. razvidno je da je ukupna imovina u 2006. u 100 postotnom iznosu
financirana iz tuđih izvora što poduzetniku ne ostavlja mogućnost sigurnog
poslovanja.

Ukupne
obveze poduzetnika Sloga Tvornica obuće d.d. na dan 31. prosinca 2006. iznose
72.309.099,00 kuna. Od navedenog iznosa kratkoročne obveze iznose 63.691.864,00
kune, a sastoje se od obveza prema RH, obveza prema dobavljačima, kratkoročnih
obveza prema financijskim institucijama, obveza prema radnicima te za obustave
plaća. Dugoročne obveze ukupno iznose 8.617.235,00 kuna.

Ukupne
obveze prema državnim vjerovnicima iznose 32.608.030,00kuna, a sastoje se od
glavnice u iznosu od 27,586.957,43 kuna i kamata u iznosu od 5.021.072,57 kuna.

Obveze
prema dobavljačima, prema zaposlenicima i za obustave s osnova plaća, prikazane
su u Tabeli 7.

Tabela 7. OBVEZE PODUZETNIKA SLOGA
TVORNICA OBUĆE d.d.PREMA DOBAVLJAČIMA NA DAN 31. PROSINCA 2006.

u
kunama

|  |  |  |  |  |
| --- | --- | --- | --- | --- |
| Rb. | Opis | Dospjele obveze | Nedospjele obveze | Ukupno |
| 1. | Domaći dobavljači | 7.852.084 | 1.207.376 | 9.059.460 |
| 2. | Inozemni dobavljači | 2.844.060 | 3.032.151 | 5.876.211 |
| 3. | Obveze za nefakturirano | - | 13.062 | 13.062 |
|  | Ukupno | 10.696.144 | 4.252.589 | 14.948.733 |

Izvor:
Sloga Tvornica obuće d.d. Koprivnica

Obrada:
Agencija za zaštitu tržišnog natjecanja

Obveze
poduzetnika prema djelatnicima iznose 1.602.132,00 kune, a navedeno dugovanje
odnosi se na neto plaću za prosinac 2006. i zakašnjenje od dva mjeseca s
plaćanjem obustava iz osnova plaća za kredite djelatnika.

5. TRŽIŠTE KOŽE I
PROIZVODA OD KOŽE I POLOŽAJ PODUZETNIKA SLOGA TVORNICA OBUĆE d.d.

Od
ukupnog broja registriranih poduzetnika u djelatnosti kože i proizvoda od kože
(149 u 2004.), najveći broj poduzetnika bavi se proizvodnjom obuće. Proizvodnja
obuće 2005. iznosila je 4.363.000 pari obuće, što je bilo 14,7 posto manje nego
u 2004. Posljednjih godina postoji trend povećanja broja malih i srednjih
poduzetnika koji proizvode gotovu obuću te dijelove za obuću, što predstavlja
transformaciju ove proizvodne grane, odnosno relativno opada broj velikih poduzetnika.

S
obzirom da je rečena industrijska djelatnost pozicionirana na vrlo nesigurnom
tržištu, podložnom stalnom utjecaju mode i kratkom životnom ciklusu proizvoda,
strategija njenog daljnjeg razvitka nalazi se u prelasku s lohn (doradnih) i
uslužnih poslova za inozemne partnere na cjelovite poslove i vlastite kolekcije
s prepoznatljivim markama te što veću konkurentnost na vanjskom i domaćem
tržištu.

Ukupno
ostvarene investicije u razdoblju od 1998. do 2004. iznosile su 314.729.000
kuna, od čega je više od 65 posto investirano u opremu. Najveća ulaganja
ostvarena su 2003., kada je 64,1 posto ukupnih investicija uloženo u opremu. U
kožarsko prerađivačkoj industriji RH u 2005. bilo je 6.600 zaposlenih, a 90
posto zaposleno je u proizvodnji obuće i galanterije.

Kožarsko-prerađivačka
industrija radno je intenzivna i izrazito izvozno orijentirana na tržište
Europske unije (dalje: EU), čak 80 posto proizvodnje vezano je za lohn
(doradne) poslove. Sklapanjem Sporazuma o stabilizaciji i pridruživanju između
Republike Hrvatske i Europskih zajednica i njihovih država članica (»Narodne
novine – Međunarodni ugovori«, broj 14/01, 14/04, 1/05 i 7/05; dalje: SSP), ta
je grana djelatnosti dobila povoljniji položaj pri izvozu. Od 1. studenog 2000.
obućari izvoze u EU bez carine i količinskog ograničenja.

Poduzetnik
Sloga Tvornica obuće d.d. zapošljava oko 9 posto ukupno zaposlenih u
kožarsko-prerađivačkoj industriji u RH.

Tabela 8. VANJSKOTRGOVINSKO
POSLOVANJE U KOŽARSKO-PRERAĐIVAČKOJ INDUSTRIJI RH u
000 USD

|  |  |  |  |  |  |  |  |
| --- | --- | --- | --- | --- | --- | --- | --- |
| Rb. | Opis | 2000. | 2001. | 2002. | 2003. | 2004. | 2005. |
| 2. | Uvoz | 168.926 | 190.153 | 188.603 | 201.803 | 302.356 | 265.314 |
| 3. | Izvoz | 187.980 | 202.796 | 216.092 | 266.242 | 340.136 | 355.362 |

Izvor:
Podaci poduzetnika Sloga Tvornica obuće d.d. Koprivnica

Obrada:
Agencija za zaštitu tržišnog natjecanja

Podaci
iz Tabele 8. prikazuju ukupno ostvarene iznose uvoza odnosno izvoza u
kožarsko-prerađivačkoj industriji RH, gdje je vid­ljivo da vrijednost izvoza
bilježi kontinuirani rast posljednjih pet godina.

U
segmentu izvoza kožarsko-prerađivačke industrije RH ukupno je ostvareno
355.362.000,00 USD ili 2.114.389.000,00 kuna (prema podacima Hrvatske narodne
banke prosječni godišnji tečaj USD u 2005. iznosio je 1 USD=5,949959 kuna), dok
je poduzetnik Sloga Tvornica obuće d.d. u 2005. ostvario 32.410.614,00 kuna
prihoda od izvoza što čini oko 1,5 posto izvoza.

Prema
dostavljenim podacima najveći konkurenti poduzetniku Sloga Tvornica obuće d.d.
na području RH su sljedeći poduzetnici: Boxmark Leather d.o.o. iz Varaždina,
Jelen d.d. iz Čakovca te Ivančica d.d. iz Ivanca.

6. PROGRAM
RESTRUKTURIRANJA

Nakon
provedene poslovne i financijske analize poslovanja poduzetnika Sloga Tvornica
obuće d.d., utvrđeno je da se poduzetnik može smatrati poduzetnikom u teškoćama
sukladno točkama 9. do 11. Smjernica.

Naime
sukladno točki 9. Smjernica, smatra se da je poduzetnik u teškoćama ako nije
sposoban vlastitim sredstvima ili sredstvima koja može pribaviti od svojih
vlasnika/dioničara ili vjerovnika spriječiti gubitke, a koji bi, bez vanjske
intervencije države, gotovo sigurno kratkoročno ili srednjoročno ugrozili
njegov opstanak.

Nadalje,
sukladno točki 10. Smjernica smatra se da je poduzetnik u teškoćama osobito u
sljedećim slučajevima:

a)
u slučaju dioničkog društva ili društva s ograničenom odgovornosti, ako je više
od polovice iskazanog kapitala nestalo te više od četvrtine tog kapitala
izgubljeno u prethodnih dvanaest mjeseci;

b)
u slučaju trgovačkog društva u kojem su neki članovi neograničeno odgovorni za
obveze društva, ako je više od polovice kapitala prikazanog u financijskim
izvještajima trgovačkog društva nestalo te više od četvrtine tog kapitala
izgubljeno u prethodnih dvanaest mjeseci;

c)
u slučaju bilo kojeg oblika trgovačkog društva ako temeljem nacionalnih propisa
ispunjava uvjete za pokretanje stečajnog postupka.

Također,
sukladno točki 11. Smjernica može se smatrati da je poduzetnik u teškoćama i
kada nije ispunjena niti jedna od prethodno navedenih pretpostavki, posebno ako
su prisutni tipični pokazatelji da se radi o poduzetniku u teškoćama, kao što
su to primjerice rast gubitaka, smanjenje ukupnog prihoda, rast zaliha, višak
kapaciteta, smanjenje novčanih tijekova, rast duga, porast troškova kamata i
pad ili nulta neto vrijednost imovine.

Iz
naprijed navedenog nedvosmisleno proizlazi da kod poduzetnika postoje osnovni
pokazatelji da je riječ o poduzetniku u teškoćama.

Na
poduzetnike u teškoćama primjenjuju se pravila za restrukturiranje sadržana u
Smjernicama.

Dodjela
državne potpore za restrukturiranje mora biti uvjetovana provedbom Programa
restrukturiranja. Program restrukturiranja trebao bi u što kraćem roku
omogućiti ponovno uspostavljanje dugoročne održivosti poslovanja poduzetnika
tijekom razumnog vremenskog razdoblja na temelju realnih pretpostavki o budućim
uvjetima poslovanja. Nadalje, Program restrukturiranja trebao bi sadržavati
opis okolnosti koje su dovele do teškoća u poslovanju, što čini osnovu pri
ocjeni jesu li predložene mjere restrukturiranja odgovarajuće, te promjenu
strukture poslovanja koja će poduzetniku omogućiti da nakon dovršenog
restrukturiranja pokrije sve svoje troškove uključujući amortizaciju i
financijske obveze.

Prema
tome, restrukturiranje obično sadrži reorganizaciju i racionalizaciju
poslovanja poduzetnika na način da se napuste sve aktivnosti koje više nisu
održive ili koje ostvaruju gubitak.

Temeljem
analiza Programa restrukturiranja ocijenjeno je da će reorganizacija i
racionalizacija poslovanja dati pozitivne rezultate u budućnosti.

Nadalje,
iznos i intenzitet potpore moraju biti strogo ograničeni na najmanju neophodnu
razinu troškova restrukturiranja potrebnih za provođenje mjera
restrukturiranja.

Smatra
se da je državna potpora ograničena na minimum ukoliko sam poduzetnik u procesu
restrukturiranja značajno doprinosi vlastitim sredstvima. Vlastiti doprinos
poduzetnika potreban za provedbu procesa restrukturiranja odnosi se na
osiguranje financijskih sredstava od strane vlasnika ili vjerovnika, dobivanje
kredita od poslovne banke odnosno prodaju neaktivne imovine ili imovine koja
doprinosi stvaranju gubitka kod poduzetnika.

U
svakom slučaju poduzetnik mora koristiti sredstva potrebna za restrukturiranje
isključivo za ponovnu uspostavu dugoročne održivosti poduzetnika, odnosno da za
vrijeme trajanja procesa restrukturiranja ne poveća svoje poslovne kapacitete.

Također,
poduzetnik mora znatno doprinositi procesu restrukturiranja. Takav doprinos ne
smije sadržavati državnu potporu. Sukladno točki 44. Smjernica vlastiti
doprinos velikih poduzetnika u procesu restrukturiranja mora iznositi 50 posto.

S
obzirom da tržište kože i proizvoda od kože karakterizira višak kapaciteta,
svaka državna potpora dodijeljena poduzetnicima koji obavljaju
kožarsko-proizvodnu djelatnost može znatno narušavati tržišno natjecanje.

U
cilju izbjegavanja narušavanja tržišnog natjecanja, poduzetnik je tijekom
procesa restrukturiranja dužan provesti kompenzacijske mjere usmjerene na
smanjenje kapaciteta.

Restrukturiranje
mora sadržavati mjere koje se odnose na određenu nadoknadu prema izravnim
konkurentima, jer se u protivnom može smatrati da potpora za restrukturiranje
nije opravdana.

Ako
se poduzetnik nalazi na tržištu gdje proizvodni kapaciteti premašuju ponudu i
potražnju za određenim proizvodima i uslugama, u Programu restrukturiranja mora
biti predviđen značajan vlastiti doprinos poduzetnika koji je proporcionalan s
primljenom državnom potporom, a koji se konkretno odnosi na neopozivo smanjenje
ili zatvaranje kapaciteta.

Prema
točki 39. Smjernica, kompenzacijske mjere mogu se sastojati od prodaje ili
prijenosa imovine, prodaje na tržištu pojedinih društava iz grupe, smanjene
prodaje, smanjenja broja zaposlenih, smanjenja kapaciteta koji za posljedicu
ima smanjenje učešća poduzetnika na mjerodavnom tržištu. Mjere moraju biti
razmjerne ograničavajućem učinku potpore na tržištu, te se prilikom njihovog određivanja
uzima u obzir veličina i položaj poduzetnika na tržištu.

Proces
restrukturiranja poduzetnika Sloga Tvornica obuće d.d. sastoji se od
financijskog i poslovnog restrukturiranja, koji je započeo 2007. i trajat će do
31. prosinca 2009. Financijsko restrukturiranje u cijelosti se financira iz
sredstava koja predstavljaju državnu potporu, dok poslovno restrukturiranje,
kao što će biti prikazano, financira poduzetnik Sloga Tvornica obuće d.d. iz
vlastitih sredstava.

6.1.
Financijsko restrukturiranje

Financijsko
restrukturiranje sastoji se od pretvaranja potraživanja RH u vlasnički udjel u
temeljnom kapitalu poduzetnika Sloga Tvornica obuće d.d. u ukupnom iznosu od
32.608.030,00 kuna na temelju Prijedloga dopune Odluke Vlade RH, što s obzirom
da je riječ o poduzetniku u teškoćama u cijelosti predstavlja državnu potporu.

U
Tabeli 9. prikazana je vlasnička struktura nakon pretvaranja potraživanja RH u
udjel u temeljenom kapitalu poduzetnika Sloga Tvornica obuće d.d.

Tabela 9. VLASNIČKA STRUKTURA
NAKON PRETVARANJA POTRAŽIVANJA RH U UDJEL U TEMELJENOM KAPITALU PODUZETNIKA
SLOGA TVORNICA OBUĆE d.d.

|  |  |  |  |
| --- | --- | --- | --- |
| Rb. | Dioničari | Broj dionica | Postotak vlasništva |
| 1. | Država (RH) | 250.832 | 69,34 |
| 2. | HFP | 20.057 | 5,54 |
| 3. | Odricanje udjela privatnih dioničara u korist države | 12.608 | 3,49 |
| 4. | Ivan Henezi | 21.328 | 5,90 |
| 5. | Tatjana Barančić | 20.683 | 5,72 |
| 6. | Josip Jakopčin | 1.332 | 0,37 |
| 7. | Bistra Đurđevac | 2.463 | 0,68 |
| 8. | Mali dioničari | 32.069 | 8,87 |
| 9. | Sloga d.d. | 350 | 0,10 |
|  | Ukupno | 361.722 | 100 |

Izvor:
Podaci poduzetnika Sloga Tvornica obuće d.d., Koprivnica

Obrada:
Agencija za zaštitu tržišnog natjecanja

Nakon
pretvaranja potraživanja RH u udjel u temeljnom kapitalu poduzetnika Sloga
Tvornica obuće d.d. u iznosu od 32.608.030,00 kuna, RH će u svojem vlasništvu
imati 270.889 dionica što čini 78,37posto vlasništva. Nakon smanjenja temeljnog
kapitala za gubitak ostvaren u 2006. u iznosu od 15.335.445,81 kunu, i
istovremenog povećanja temeljnog kapitala za iznos od 32.608.030,00 kuna,
nominalna vrijednost dionice će se smanjiti sa 130,00 kuna na 90,00 kuna.

6.2. Poslovno
restrukturiranje

Poslovno
restrukturiranje sastoji se od sljedećih mjera: napuštanja djelatnosti koje
stvaraju gubitak u poslovanju, razvoja proizvodnje tj. vlastite robne marke,
zbrinjavanja tehnološkog viška djelatnika, te preseljenja tvornice na novu
lokaciju.

6.2.1. S obzirom da
doradni (lohn) poslovi stvaraju gubitak i da se takva vrsta poslova ugovara
isključivo kratkoročno na godišnjoj razini, poduzetnik ih u budućem razdoblju
planira smanjiti u odnosu na ukupnu proizvodnju, što je prikazano u Tabeli 10.

Tabela 10. PLANIRANI PRIHODI OD
PRODAJE I OPERATIVNA DOBIT PODUZETNIKA SLOGA TVORNICA OBUĆE d.d. ZA RAZDOBLJE
OD 2007. DO 2009.

u
kunama

|  |  |  |  |  |  |  |  |
| --- | --- | --- | --- | --- | --- | --- | --- |
| Rb. | Opis | 2007. | | 2008. | | 2009. | |
| Prodaja | Operativna dobit | Prodaja | Operativna dobit | Prodaja | Operativna dobit |
| 1. | Lohn | 36.059.525 | 1.050.300 | 33.665.175 | 980.560 | 31.385.975 | 914.174 |
| 2. | Licencni proizvodi | 8.605.000 | 3.302.800 | 11.050.000 | 4.241.248 | 11.725.000 | 4.500.329 |
| 3. | Vlastita marka | 28.075.900 | 11.230.360 | 31.812.400 | 14.723.960 | 34.445.400 | 16.169.160 |
| 4. | Roba-ostalo | 2.887.500 | 721.800 | 3.000.000 | 749.922 | 3.000.000 | 749.922 |
|  | Ukupno | 75.627.925 | 16.305.260 | 79.527.575 | 20.695.690 | 80.556.375 | 22.333.585 |

Izvor:
Sloga Tvornica obuće d.d. Koprivnica

Obrada:
Agencija za zaštitu tržišnog natjecanja

Podaci
iz Tabele 10. prikazuju planirani iznos prihoda od doradnih (lohn) poslova u
odnosu na ostale poslovne prihode, iz čega je vidljivo smanjenje istih.
Navedeno je planirano iz razloga jer se operativna dobit od doradnih (lohn)
poslova kreće na razini od 5 posto i u konačnici predstavlja gubitak.

6.2.2. U Programu
restrukturiranja, poduzetnik Sloga Tvornica obuće d.d., istodobno planira
povećati proizvodnju vlastite robne marke, gdje očekuje ostvarenje najveće
operativne dobiti. Naime, postotak operativne dobiti kod proizvodnje vlastitih
proizvoda kreće se od 69 posto u 2007. do 72 posto u 2009.

U
sljedećoj tabeli prikazan je plan prodaje poduzetnika Sloga Tvornica obuće d.d.
za 2007. radi obrazloženja naglog porasta prihoda (index 143) u odnosu na 2006.

Tabela 11.PLAN PRODAJE ZA 2007. TE
DOGOVORENE NARUDŽBE ZA PRVI KVARTAL 2007.

|  |  |  |  |  |
| --- | --- | --- | --- | --- |
| Rb. | Opis | Količina pari | Prodaja | Ugovori |
| 1. | Maloprodaja | xx.xxx | xx.xxx.xxxx | - |
| 2. | Veleprodaja | xxx.xxx | xx.xxx.xxx | - |
| 3. | Lohn poslovi | xxx.xx | xx.xxx.xxx | xxx.xxx |
| 4. | Izvoz | xx.xx | x.xxx.xxx | x.xxx |

Izvor:
podaci poduzetnika Sloga Tvornica obuće d.d. Koprivnica

Obrada:
Agencija za zaštitu tržišnog natjecanja

6.2.3.
Budući da je poslovanje poduzetnika Sloga Tvornica obuće d.d. dugi niz godina
dodatno opterećeno tehnološkim viškom djelatnika i to prvenstveno onih koji ne
sudjeluju u proizvodnji, Programom restrukturiranja predviđeno je zbrinjavanje
143 djelatnika, za koje je poduzetnik osigurao sredstva za isplate otpremnina.

Neto
učinak smanjenja broja zaposlenih u troškovima iznosi 2.200.000,00 kuna.

Poduzetnik
Sloga Tvornica obuće d.d. u razdoblju restrukturiranja planira u radnom odnosu
zadržati ukupno 400 djelatnika, a struktura zaposlenih po pojedinim aktivnostima
prikazana je u Tabeli 12.

Tabela 12. STRUKTURA ZAPOSLENIH ZA
PODUZETNIKA SLOGA TVORNICA OBUĆE d.d.

|  |  |  |  |  |
| --- | --- | --- | --- | --- |
| Rb. | Opis djelatnika | Zaposleni 30. 9. 2006. | Zaposleni 1. 1. 2007. | Razdoblje restrukturiranja |
| 1. | Proizvodni djelatnici | 327 | 350 | 300 |
| 2. | Proizvodni režisti | 144 | 138 | 50 |
| 3. | Administracija | 35 | 35 | 31 |
| 4. | Trgovci | 23 | 20 | 19 |
|  | Ukupno | 529 | 543 | 400 |

Izvor:
Podaci poduzetnika Sloga Tvornica obuće d.d. Koprivnica

Obrada:
Agencija za zaštitu tržišnog natjecanja

Planirano
smanjenje zaposlenika i procjena troškova odnosno ušteda vezanih za ovu mjeru
čine se objektivnim.

6.2.4. Poduzetnik Sloga
Tvornica obuće d.d. je u svojem Programu restrukturiranja predvidio preseljenje
sadašnjih proizvodnih prostora od ukupno 6500 m2, na novu lokaciju izvan
Koprivnice, a koja se također nalazi u njegovom vlasništvu.

Naime,
trenutna proizvodnja odvija se u starim, neprimjerenim i nedovoljno
iskorištenim proizvodnim prostorima u ulici Pavleka Miškine 5 u Koprivnici.
Stoga je potrebno sadašnje pogone preseliti na novu lokaciju, na kojoj se
planira izgradnja nove proizvodne hale i ureda, ukupne površine 2020 m˛.

Samo
preseljenje pogona, rasteretilo bi poduzetnika nepotrebnih fiksnih troškova,
što bi se odrazilo na dodatno povećanje produktivnosti i dobiti.

U
Programu restrukturiranja predviđeno je da će poduzetnik xxxxxxxxx xxxxxxx
xxxxxxx, otkupiti zemljište od poduzetnika Sloga Tvornica obuće d.d. za
10.000.000,00 kuna, odnosno da će na otkupljenom zemljištu financirati
izgradnju nove proizvodne hale i ureda.

*6.3. Vlastiti doprinos
poduzetnika Sloga Tvornica obuće d.d.*

U
Programu restrukturiranja, poduzetnik Sloga Tvornica obuće d.d. prikazao je
vlastiti doprinos procesu restrukturiranja, a u Tabeli 13. je osim vlastitog
doprinosa, u cijelosti prikazano financijsko i poslovno restrukturiranje.

Tabela 13. OPIS I MJERE
RESTRUKTURIRANJA PODUZETNIKA SLOGA TVORNICA OBUĆE d.d.

u
kunama

|  |  |  |  |  |  |  |
| --- | --- | --- | --- | --- | --- | --- |
| Rb. | Mjere restrukturiranja | Iznos | Državne mjere | Iznos | Vlastito učešće | Iznos |
|  | Financijsko restrukturiranje | – |  | – |  | – |
| 1. | Potraživanja RH za neplaćene poreze i doprinose | – | Pretvaranje potraživanja u temeljni kapital | 32.608.030 |  | – |
|  | Poslovno restrukturiranje |  |  |  |  |  |
| 2. | Ulaganje u nabavu postrojenja i opreme | – |  | – | Pozajmica xxxxxxxxxxx | 1.500.000 |
| 3. | Sale and leasback zemljišta i skladišta | – |  | – | Sredstva dobivena putem xxxxxxxxxxxxx xxxxxxx | 10.000.000 |
| 4. | Ukupno |  |  | – |  | 11.500.000 |
|  | Poslovno i financijsko restrukturiranje |  |  | – |  |  |
| 5. | Sredstva potrebna za podmirenje obveza prema dobavljačima, obrtna sredstva i otpremnine djelatnika | – |  | – | Kredit po tržišnim uvjetima xxxx | 7.000.000 |
|  | Sredstva potrebna za podmirenje obveza prema državi i financijskim institucijama | – |  | – | Pozajmica poduzetnika xxxxxxxx po tržišnim uvjetima | 3.000.000 |
| 6. | Prodaja nekretnina upisanih u k.o. pod kčbr: 1168/1,1162/2,1163/2, 165/2,1168/2 i 1164. |  |  |  | Podmirivanje kratkoroč­nih i dugoročnih obveza | 32.000.000 |
| 7. |  | – |  |  | – | 42.000.000 |
| 8. | Sveukupno |  |  | 32.608.060 |  | 53.500.000 |

Izvor:
Podaci poduzetnika Sloga Tvornica obuće d.d. Koprivnica

Obrada:
Agencija za zaštitu tržišnog natjecanja

Iz
Tabele 13. razvidno je da ukupni troškovi restrukturiranja iznose 86.108.060,00
kuna, od čega se iznos od 32.608.060,00 kuna odnosi na državne potpore, dok se
iznos od 53.500.000,00 kuna odnosi na vlastiti doprinos poduzetnika procesu
restrukturiranja, što predstavlja 62 posto vlastitog udjela u procesu
restrukturiranja.

Vlastiti
doprinos procesu restrukturiranja u iznosu od 53.500.000,00kuna odnosi se na
sljedeće:

Temeljem
pisma namjere inozemnog partnera xxxxxxxxxxx, poduzetnik Sloga Tvornica obuće
d.d. osigurao je za daljnje poslovanje 1.500.000,00 kuna, s odgodom povrata
kredita od 2 godine i kamatnom stopom od 7 posto.

Poduzetnik
xxxxxxxx xxxxxx xxxxxxx, u svojem je pismu namjere od 6. veljače 2007., iskazao
spremnost sudjelovanja u Programu restrukturiranja, na način da bi od
poduzetnika Sloga Tvornica obuće d.d., po sistemu »sale and leaseback«, kupio
nekretninu upisanu u knjigama Općinskog suda u Koprivnici, z.k.ul. br. 12850,
za iznos od 10.000.000,00 kuna.

Poduzetnik
xxxxxxxx xxxxxxx xxxxxxx financirao bi također izgradnju nove proizvodne hale i
ureda za poduzetnika Sloga Tvornica obuće d.d., u iznosu od 10.000.000,00 kuna,
a koji bi trebali biti izgrađeni tijekom 2008. Poduzetnik bi koristio navedenu
proizvodnu halu i urede temeljem ugovora o leasingu, za što bi u roku od 10
godina, platio naknadu od 20.000.000,00 kuna, uz godišnju kamatnu stopu od 7
posto.

xxxx
xxxxx je temeljem pisma namjere od 27. veljače 2007., izrazila spremnost
odobriti poduzetniku kredit u iznosu od 7.000.000,00kuna za podmirivanje obveza
prema dobavljačima, za obrtna sredstva i za zbrinjavanje viška djelatnika, pod
uvjetom da se ispune svi uvjeti iz Programa restrukturiranja.

Poduzetnik
Sloga Tvornica obuće d.d., je na temelju pisma namjere poduzetnika xxxxxxxx,
osigurao zajam u iznosu od 3.000.000,00kuna, s rokom otplate od 4 godine,
odgodom povrata zajma od godine dana i nepromjenjivom kamatnom stopom od 7
posto godišnje.

Nakon
preseljenja poduzetnika Sloga Tvornica obuće d.d. u novoizgrađene proizvodne
hale i urede u Dravskoj ulici u Koprivnici, tijekom 2009. predviđena je prodaja
sljedećih nekretnina upisanih u k.o. Koprivnica, kčbr: 1168/1, 1162/2, 1163/2,
1165/2, 1168/2 i 1164, u vrijednosti od 32.000.000,00 kuna. Financijska
sredstva stečena prodajom postojećih nekretnina, iskoristila bi se prvenstveno
za podmirivanje dugovanja prema Podravskoj banci d.d.

Davanjem
značajnog vlastitog učešća može se smatrati da je državna potpora za
restrukturiranje ograničena na minimum.

Osim
vlastitog učešća navedenog u Tabeli 13. u procesu restrukturiranja značajno će
sudjelovati xxxxxxxxx xxxx i dobavljači putem reprogramiranja svojih
potraživanja, odnosno posudbom strojeva za proizvodnju, međutim navedeno se ne
smatra vlastitim doprinosom poduzetnika procesu restrukturiranja. To se naročito
odnosi na:

xxxxxxxxx
xxxxxx u svojem pismu namjere od 1. prosinca 2007., izrazila je spremnost
reprogramirati vlastita potraživanja prema poduzetniku Sloga Tvornica obuće
d.d., u ukupnom iznosu od oko 14.000.000,00 kuna, s rokom otplate od 10 godina,
s počekom plaćanja od jedne godine i uz godišnju kamatu od 7 posto.

Dobavljači
xxxxxx xxxxxxxxxxxxxxxxxx i xxxxx, u svojim pismima namjere ponudili su
reprogram svojih potraživanja u ukupnom iznosu od 1.500.000,00 kuna, s rokom
otplate od dvije godine.

Temeljem
pisma namjere inozemnog partnera xxxxxxxxxxx, navedeno je da će isti tijekom
2007., poduzetniku Sloga Tvornica obuće d.d posuditi 15 strojeva u ukupnoj
vrijednosti od 2.958.000,00 kuna.

*6.4. Kompenzacijske
mjere*

U
Programu restrukturiranja poduzetnik Sloga Tvornica obuće d.d. predvidio je
kompenzacijske mjere, radi smanjenja negativnog učinka državne potpore na
tržišno natjecanje, odnosno prema izravnim konkurentima.

Naime,
poduzetnik Sloga Tvornica obuće d.d., posljednjih nekoliko godina neprekidno
smanjuje broj proizvedenih pari cipela, tako da je od početka 1990. proizvodnja
trostruko smanjena. Smanjenje proizvodnje naročito je zabilježeno nakon gubitka
licence za proizvodnju marke Adidas.

Tabela 14. PROIZVODNJA PODUZETNIKA
SLOGA TVORNICA OBUĆE d.d. U RAZDOBLJU OD 1990. DO 2009.

|  |  |  |
| --- | --- | --- |
| Rb. | Godina proizvodnje | Količina pari |
| 1. | 1990. | 995.000 |
| 2. | 1995. | 796.000 |
| 3. | 2000. | 714.000 |
| 4. | 2005. | 355.000 |
| 5. | 2006. | 395.000 |
| 6. | 2007. | 387.424 |
| 7. | 2008. | 387.500 |
| 8. | 2009. | 387.500 |

Izvor:
Podaci poduzetnika Sloga Tvornica obuće d.d. Koprivnica

Obrada:
Agencija za zaštitu tržišnog natjecanja

Iz
Tabele 14. razvidno je da ukupni kapacitet proizvodnje iznosi 995.000 pari
cipela godišnje. Međutim, vidljivo je da poduzetnik tijekom 2008. i 2009. neće
povećavati proizvodnju iznad 387.500 pari cipela godišnje, što u konkretnom
slučaju predstavlja oko 39 posto ukupnog kapaciteta proizvodnje, te se smatra
da je ispunjen i ovaj uvjet iz Smjernica.

*6.5. Poslovni plan
poduzetnika Sloga Tvornica obuće d.d.*

Poduzetnik
Sloga Tvornica obuće d.d. predvidio je u Programu restrukturiranja da će prvi
pozitivni učinci restrukturiranja biti ostvareni u 2008. kada će isti poslovati
s dobiti u iznosu od 1.259.957,00kuna, što je prikazano u Tabeli 15.

Poduzetnik
Sloga Tvornica obuće d.d. predviđa rast poslovnih prihoda koji će u 2011. biti
za oko 8 posto veći od poslovnih prihoda ostvarenih u 2007. Istovremeno rečeni
poduzetnik predviđa pad poslovnih rashoda, koji će u 2011. biti za oko 6 posto
manji od poslovnih prihoda iz 2007.

Tabela 15. PLAN RAČUNA DOBITI I
GUBITKA ZA RAZDOBLJE OD 2007. DO 2011.

u
kunama

|  |  |  |  |  |  |  |
| --- | --- | --- | --- | --- | --- | --- |
| Rb. | Opis | 2007. | 2008. | 2009. | 2010. | 2011. |
| 1. | Poslovni prihodi | 75.719.549 | 79.543.422 | 80.617.222 | 80.799.622 | 81.443.022 |
| 2. | Financijski prihodi | 491.236 | 491.236 | 491.236 | 491.236 | 491.236 |
| 3. | Izvanredni prihodi | 0 | 0 | 0 | 0 | 0 |
| 4. | Poslovni rashodi | 79.422.429 | 76.257.826 | 76.125.550 | 74.520.700 | 74.718.740 |
| 5. | Financijski rashodi | 2.482.625 | 2.480.875 | 2.512.500 | 2.398.000 | 2.283.500 |
| 6. | Izvanredni rashodi | 2.716.433 | 0 | 0 | 0 | 0 |
| 7. | Ukupni prihodi | 76.210.785 | 80.034.658 | 81.108.458 | 81.290.858 | 81.934.258 |
| 8. | Ukupni rashodi | 84.621.487 | 78.738.701 | 78.638.050 | 76.918.700 | 77.002.240 |
|  | Dobit/gubitak | -8.410.702 | 1.259.957 | 2.470.408 | 4.372.158 | 4.932.018 |

Izvor:
Podaci poduzetnika Sloga Tvornica obuće d.d. Koprivnica

Obrada:
Agencija za zaštitu tržišnog natjecanja

Agencija
je ocijenila da postoje realne mogućnosti ostvarivanja navedenog plana ukoliko
svi ostali uvjeti iz Programa restrukturiranja budu ispunjeni.

7. PROCJENA OTVARANJA
STEČAJNOG POSTUPKA

Poduzetnik
Sloga Tvornica obuće d.d. je u Programu restrukturiranja, osim pozitivnog
poslovanja, predvidio i slučaj otvaranja stečajnog postupka.

U
slučaju otvaranja stečaja nad poduzetnikom, svoja potraživanja prvi bi namirili
hipotekarni vjerovnici, odnosno poduzetnik xxxxxxx xxxxxxxxxx Zagreb, poslovne
banke i xxxx xxxxxxxxx. Nadalje, prilikom likvidacije i prisilne naplate,
postigao bi se iznos od 50 posto tržišne vrijednosti imovine, a s obzirom na
starost postrojenja, realno se ne može očekivati veći iznos naplate potraživanja
od strane vjerovnika.

Tabela 16. VRIJEDNOST NEKRETNINA
PODUZETNIKA SLOGA TVORNICA OBUĆE d.d. I UKUPNE HIPOTEKE

            u kunama

|  |  |  |  |  |
| --- | --- | --- | --- | --- |
| Rb. | Opis | Procijenjena vrijednost | Likvidacijska vrijednost | Iznos |
| 1. | Nekretnine | 50.257.202 | 25.128.601 | - |
| 2. | Hipoteke na nekretnine | – | – | 22.839.716 |
| 3. | Ostatak vrijednosti bez tereta | – | – | 2.288.885 |

Izvor:
Podaci poduzetnika Sloga Tvornica obuće d.d. Koprivnica

Obrada:
Agencija za zaštitu tržišnog natjecanja

U
procjeni otvaranja stečajnog postupka nad poduzetnikom uzeta je u obzir i
optimistična varijanta gdje je ostatak vrijednosti imovine koja nije opterećena
hipotekom procijenjena na 7.000.000,00kuna, tako da bi RH prilikom prisilne
naplate eventualno ostvarila tek oko 5.000.000,00 kuna.

Usporedno
s navedenim, ukoliko bi djelatnici poduzetnika Sloga Tvornica obuće d.d. ostali
nezaposleni, RH bi za njihovo socijalno zbrinjavanje godišnje morala izdvajati
7.000.000,00 kuna, što predstavlja veći iznos od iznosa koji bi se postigao
prisilnom naplatom.

8. ODLUKA VIJEĆA ZA
ZAŠTITU TRŽIŠNOG NATJECANJA

*8.1. Vijeće za zaštitu tržišnog natjecanja (dalje: Vijeće)
razmatralo je ovaj predmet na 82. sjednici održanoj 9. svibnja 2007.*

Prilikom
donošenja odluke Vijeće je uzelo u obzir pravnu i ekonomsku analizu izrađenu na
temelju cjelokupne dostavljene dokumentacije, a na temelju koje je utvrđeno da
je poduzetnik Sloga Tvornica obuće d.d. poduzetnik u financijskim teškoćama.
Nadalje, Vijeće je utvrdilo da otpis potraživanja i pretvaranje potraživanja RH
u udjel u temeljnom kapitalu poduzetnika Sloga Tvornica obuće d.d., nedvojbeno
predstavljaju državnu potporu iz članka 3. stavka 1. ZDP-a.

Vijeće
je utvrdilo da je u konkretnom slučaju riječ o državnim potporama, jer sredstva
predviđena u Programu restrukturiranja predstavljaju državna sredstva; utvrđeno
je kako sredstva predstavljaju potporu koja korisniku potpore daju ekonomsku
prednost koju isti ne bi ostvario kroz svoje redovno i normalno poslovanje;
dodjelom sredstava ostvaruje se selektivnost, tj. ista utječe na ravnotežu
između poduzetnika i njegove konkurencije; te kako dodjelom sredstava na način
predviđen Programom restrukturiranja postoji mogućnost narušavanja tržišnog
natjecanja davanjem prednosti na tržištu korisniku državne potpore osobito u
mjeri u kojoj to može utjecati na ispunjenje međunarodno preuzetih obveza
Republike Hrvatske iz SSP-a.

Člankom
4. stavkom 1. ZDP-a propisana je opća zabrana davanja državnih potpora koje
narušavaju ili bi mogle narušiti tržišno natjecanje davanjem prednosti na
tržištu korisniku državne potpore bez obzira na oblik državne potpore u mjeri u
kojoj to može utjecati na ispunjenje međunarodno preuzetih obveza Republike
Hrvatske iz SSP-a, kao i izuzeća od opće zabrane.

S
obzirom da pretvaranje potraživanja u udjel u temeljnom kapitalu predstavlja
državnu potporu, Vijeće je moralo utvrditi je li na takve potpore moguće
primijeniti izuzeće od opće zabrane iz članka 4. stavka 2. i 3. ZDP-a.

Na
državne potpore koje se dodjeljuju poduzetnicima u teškoćama može se
primijeniti izuzeće iz članka 4. stavka 3. točke d) ZDP-a koje se odnosi na
državne potpore namijenjene poticanju određenih gospodarskih djelatnosti ili
određenih gospodarskih područja.

Rečeno
izuzeće može se primijeniti na poduzetnika u financijskim teškoćama ne temelju
održivog Programa restrukturiranja izrađenog sukladno Smjernicama.

Prilikom
ocjene Programa restrukturiranja Vijeće je utvrdilo sljedeće:

Program
restrukturiranja sadrži uzroke i okolnosti koje su dovele poduzetnika u
teškoće, koje su prvenstveno odnose na nefunkcionalnost postojećih proizvodnih
pogona, visoku zastupljenost nisko profitabilnih poslova, nelikvidnost
poduzetnika, te višak broja djelatnika.

U
cilju otklanjanja navedenih teškoća i postizanja dugoročne održivosti
poduzetnika na tržištu predviđena je racionalizacija djelatnosti na učinkovitoj
osnovi, što se prvenstveno očituje u smanjivanju nisko profitabilnih doradnih
(lohn) poslova i istodobnog povećanja proizvodnje vlastitog proizvoda koji
donosi veću dobit.

Postizanje
dugoročne održivosti poduzetnika također će doprinijeti preseljenje sadašnjih
pogona u novu proizvodnu halu i urede prilagođene realnom opsegu proizvodnje i
broju djelatnika, čime će se postići dodatna racionalizacija i smanjivanje
troškova poslovanja. Stoga je Vijeće utvrdilo da je ispunjen uvjet iz točke 37.
Smjernica, koji se odnosi na promjenu strukture koja će poduzetniku omogućiti
da nakon dovršetka restrukturiranja pokrije sve svoje troškove uključujući
amortizaciju i financijske obveze.

Vijeće
je nadalje odlučilo da je poduzetnik Sloga Tvornica obuće d.d. dokazao da je
iznos i intenzitet državne potpore ograničen na minimum sredstava, čime je
ispunjen uvjet iz točke 43. Smjernica, jer sukladno točki 44. i 45. Smjernica
proizlazi da vlastiti doprinos velikih poduzetnika procesu restrukturiranja mora
iznositi 50 posto, dok poduzetnik Sloga Tvornica obuće d.d. u konkretnom
slučaju procesu restrukturiranja doprinosi sa 62 posto, te je Vijeće zaključilo
da je ispunjen uvjet iz točke 44. i 45. Smjernica.

Mjere
koje predstavljaju vlastiti doprinos procesu restrukturiranja poduzetnika Sloga
Tvornica obuće d.d. prikazane su u Tabeli 13.

U
cilju izbjegavanja narušavanja tržišnog natjecanja, tijekom procesa
restrukturiranja poduzetnik Sloga Tvornica obuće d.d. je sukladno točki 38. do
42. Smjernica, predvidio i kompenzacijske mjere, koje ukazuju da će
iskorištenost ukupnih kapaciteta u zadnjoj godini restrukturiranja iznositi 39
posto od ukupnog kapaciteta.

Osim
toga, poduzetnik Sloga Tvornica obuće d.d. je u Programu restrukturiranja
predvidio da će RH kao većinski vlasnik do kraja procesa restrukturiranja,
odnosno do 31. prosinca 2009., prodati svoj udjel u temeljnom kapitalu i time
osigurati preuzimanje poduzetnika od strane privatnog sektora. Naime, jedan od
glavnih ciljeva prilikom stjecanja udjela u temeljnom kapitalu poduzetnika od
strane države je što brža prodaja tog stečenog udjela.

U
cilju postizanja dugoročne održivosti poduzetnika, potrebno je da isti ima
jednog ili više strateških partnera. Strateški partner treba imati dovoljnu
financijsku snagu kako bi mogao doprinijeti ostvarivanju zacrtanih ciljeva
poduzetnika. Naročito treba napomenuti da ukoliko strateški partner kupi
dionice koje su u vlasništvu RH, da takav poduzetnik ni u kojem slučaju ne može
biti nadziran od strane države, jer bi se u suprotnom moglo pretpostaviti da
postoji stalno miješanje države u poslovanje poduzetnika sa svim pozitivnim i
negativnim posljedicama.

U
Tabeli 17. dan je plan mjera poduzetnika u razdoblju restrukturiranja.

Tabela 17. PLAN MJERA
RESTRUKTURIRANJA OD 2007. DO 2009.

*u
kunama*

|  |  |  |  |
| --- | --- | --- | --- |
| Rb. | Mjere restrukturiranja | Godina korištenja | Iznos |
| 1. | Prijenos 12.608 dionica u korist RH (xxxx xxxxxx i xxxxxx xxxxxxxx) | 2007. | 1.639.170,00 |
| 2. | Pozajmica privatnog investitora | 2007. | 3.000.000 |
| 3. | Reprogram obveza prema dobavljačima xxxxxx xxxxxxxxxx i xxxxx | 2007. | 1.500.000 |
| 4. | Pretvaranje potraživanja u temeljni kapital | 2007. | 32.608.030 |
| 5. | Kratkoročni kredit xxxx xxxxx Varaždin | 2007. | 7.000.000 |
| 6. | xxxxxxxxx xxxxxxx xxxxxxx | 2007. | 10.000.000 |
| 7. | Instaliranje postrojenja u vlasništvu xxxxxxxxxxxx x.x.x. | 2007 | 2.958.000 |
| 8. | Pozajmica xxxxxxxxxxx namjenjena kupnji stroja | 2007. | 1.500.000 |
| 9. | Reprogram kredita xxxxxxxxx xxxxx | 2008. | 14.000.000 |
| 10. | Prodaja nekretnina | 2009. | 32.000.000 |
| 11. | Prodaja ukupno 224.816 dionica u vlasništvu RH | 2009. | – |

Izvor:
Podaci poduzetnika Sloga Tvornica obuće d.d. Koprivnica

Obrada:
Agencija za zaštitu tržišnog natjecanja

Slijedom
navedenog, Vijeće je utvrdilo da je Program restrukturiranja sukladan
Smjernicama, te da se na pretvaranje potraživanja u temeljni kapital sadržano u
Prijedlogu dopune Odluke Vlade Republike o stjecanju udjela Republike Hrvatske
u temeljnom kapitalu poduzetnika Sloga Tvornica obuće d.d. Koprivnica, od 20.
lipnja 2006. klasa: 432-02/04-02/130, urbroj: 5020114-06-3, po osnovi dospjelih,
a neplaćenih poreza i doprinosa, u ukupnom iznosu od 27.228.459,00 kuna
(glavnica + kamata) na dan 31. ožujka 2006., s pripadajućom kamatom na dan 20.
lipnja 2006, kojom se povećava iznos sa 27.228.459,00 kuna na 32.608.030,00
kuna, može primijeniti izuzeće iz članka 4. stavka 3. točke d) ZDP-a. Stoga je
primjenom članka 13. stavka 1. i 2. ZDP-a, odlučeno kao u točki I. izreke ovog
rješenja.

S
obzirom da Agencija, sukladno članku 13. stavku 3. ZDP-a može izdati odobrenje,
uz navođenje posebnih uvjeta i rokova, Vijeće je u točki II. izreke ovog
rješenja odredilo sljedeće uvjete i rokove za provedbu državne potpore:

U
cilju stjecanja 75 posto udjela + 1 dionice u poduzetniku Sloga Tvornica obuće
d.d. od strane RH, dioničari xxxx xxxxxx i xxxxxx xxxxxxxx, prenijet će bez
naknade ukupno 12.608 vlastitih dionica koje imaju u poduzetniku Sloga Tvornica
obuće d.d. u korist RH. Kao dokaz da su dioničari xxxx xxxxxx i xxxxxx
xxxxxxxx, prenijeli 12.608 dionica poduzetnika u korist RH, Vijeće je zatražilo
od Ministarstva da najkasnije do 30. lipnja 2007. Agenciji dostaviti
pojedinačne ugovore o prijenosu dionice. Stoga je odlučeno kao u točkama
II.1.1. i II.1.2. izreke ovog rješenja.

Nadalje,
Vijeće je zatražilo od Ministarstva da najkasnije do 30. lipnja 2007. dostavi
Agenciji dokaz da je poduzetnik podmirio dospjele, a nenaplaćene obveze prema
RH, u iznosu ne manjem od 3.000.000,00 kuna, kao i Ugovor o zajmu na iznos od
3.000.000,00 kuna, sklopljen s poduzetnikom xxxxxxx.

Naime,
temeljem Potvrde Porezne uprave-Područnog ureda Koprivnica od 9. veljače 2007.,
utvrđeno je da je dug poduzetnika Sloga Tvornica obuće d.d. prema RH iznosio
36.630.181,79 kuna. Sukladno naprijed navedenom, poduzetnik Sloga Tvornica
obuće d.d. će nakon predmetnog pretvaranja potraživanja u temeljni kapital
poduzetnika biti oslobođen većeg dijela dospjelih, a neplaćenih obveza prema
državnim vjerovnicima.

Međutim,
poduzetnik Sloga Tvornica obuće d.d. je u obvezi podmiriti i preostali dio
neplaćenih dugova prema državnim vjerovnicima, što predstavlja jedan od
preduvjeta odobrenja državne potpore za restrukturiranje sadržane u Prijedlogu
dopune Odluke Vlade RH, kao i da će ubuduće uredno podmirivati svoje obveze
prema državnim vjerovnicima. S obzirom da je poduzetnik Sloga Tvornica obuće
d.d. od poduzetnika xxxxxxxx na temelju pisma namjere od 7. svibnja 2007.
osigurao zajam od 3.000.000,00 kuna, namijenjen podmirivanju dijela duga prema
RH, odlučeno je kao u točkama II.2.1. i II.2.2. izreke ovog rješenja.

S
obzirom da je poduzetnik Sloga Tvornica obuće d.d. u svojim financijskim
izvješćima za 2006. predanim Financijskoj agenciji propustio uknjižiti dodatni
gubitak od 7.737.505,82 kune prema RH, s osnove kamata na glavnicu duga od
27.586.957,00 Vijeće je zatražilo od Ministarstva da najkasnije do 30. lipnja
2007., dostavi Agenciji Revizorsko izvješće za 2006., kao dokaz o ispravnosti
knjiženja rečenog duga. Stoga je odlučeno kao u točkama II.3.1. i II.3.2.
izreke ovog rješenja.

Vijeće
je također zatražilo od Ministarstva da najkasnije do 30. lipnja 2007., dostavi
Agenciji dokaz o reprogramiranju dugovanja poduzetnika Sloga Tvornica obuće
d.d. prema poduzetniku xxxxx u iznosu od 650.000,00 kuna i poduzetniku xxxxxx
xxxxxxxxxx u iznosu od 850.000,00 kuna, stoga je odlučeno kao u točkama II.4.1
i II. 4.2. izreke ovoga rješenja.

Budući
da je u financijskom restrukturiranju, predviđeno da će se na Glavnoj skupštini
poduzetnika Sloga Tvornica obuće d.d. smanjiti iznos temeljnog kapitala za
iznos gubitka ostvarenog u 2006., odnosno da će se nakon pretvaranja
potraživanja RH u udjel u temeljnom kapitalu poduzetnika Sloga Tvornica obuće
d.d. povećati temeljni kapital za iznos od 32.608.030,00 kuna, Vijeće je
zatražilo od Ministarstva da najkasnije do 30. rujna 2007., dostavi Agenciji
Odluke Glavne skupštine poduzetnika Sloga Tvornica obuće d.d. Stoga je odlučeno
kao u točkama II.5.1. i II.5.2. izreke ovog rješenja.

Nadalje,
Vijeće je zatražilo od Ministarstva da najkasnije do 31. prosinca 2007.,
dostavi Agenciji Ugovor o kreditu između xxxx xxxxx i poduzetnika Sloga
Tvornica obuće d.d., u iznosu od 7.000.000,00kuna, uz nepromjenjivu kamatu od 7
posto godišnje i rokom otplate od jedne godine. Stoga je odlučeno kao u točkama
II.6.1. i II. 6.2. izreke ovog rješenja.

S
obzirom da poduzetnik Sloga Tvornica obuće d.d namjerava prodati poduzetniku
xxxxxxxxx xxxxxxx nekretninu upisanu u zemljišnim knjigama Općinskog suda u
Koprivnici, k.o. Koprivnica, z.k.ul. br. 12850, Vijeće je zatražilo od
Ministarstva da najkasnije do 31. prosinca 2007., Agenciji kao dokaz dostavi
Ugovor o prodaji rečenih nekretnina, u iznosu od najmanje 10.000.000,00 kuna.
Stoga je odlučeno kao u točkama II.7.1 i II 7.2. izreke ovog rješenja.

S
obzirom na pismo namjere strateškog partnera xxxxxxxxxxx iz Verone, opisano u
točki 6.3. obrazloženja ovoga rješenja, Vijeće je zatražilo od Ministarstva da
najkasnije do 31. prosinca 2007., Agenciji dostavi dokaz o zajmu od
1.500.000,00 kuna poduzetniku Sloga Tvornica obuće d.d za nabavu strojeva, kao
i dokaz o posudbi poduzetniku Sloga Tvornica obuće d.d. 15 strojeva u
vrijednosti od 2.958.000,00 kuna od istog strateškog partnera. Stoga je
odlučeno kao u točkama II.8.1 i II.8.2. izreke ovog rješenja.

U
odnosu na reprogram kredita poduzetnika Sloga Tvornica obuće d.d. prema
xxxxxxxxxx xxxxx, Vijeće je zatražilo od Ministarstva da najkasnije do 31.
prosinca 2007., Agenciji dostavi kao dokaz Ugovor o reprogramu kredita u iznosu
od 14.000.000,00 kuna, stoga je odlučeno kao u točkama II.9.1. i II.9.2. izreke
ovog rješenja.

Budući
da poduzetnik Sloga Tvornica obuće d.d. namjerava prodati vlastite nekretnine u
svojem vlasništvu, upisane u k.o. Koprivnica pod sljedećim kčbr: 1168/1,
1162/2, 1163/2, 1165/2, 1168/2 i 1164, u vrijednosti od 32.000.000,00 kuna,
Vijeće je zatražilo od Ministarstva da najkasnije do 31. prosinca 2009.,
Agenciji dostavi dokaz o prodaji rečenih nekretnina poduzetnika Sloga Tvornica
obuće d.d. Stoga je odlučeno kao u točkama II.10.1. i II. 10.2. izreke ovog
rješenja.

Također,
s obzirom da je Programom restrukturiranja predviđena prodaja ukupnog udjela RH
(283.497 dionica) u temeljnom kapitalu poduzetnika Sloga Tvornica obuće d.d. po
završetku procesa restrukturiranja, Vijeće je zatražilo od Ministarstva da
najkasnije do 31. prosinca 2009., Agenciji dostavi dokaz o prodaji dionica u
vlasništvu RH, stoga je odlučeno kao u točkama II.11.1. i II.11.2. izreke ovog
rješenja.

Vijeće
je zatražilo od Ministarstva da Agenciji dostavlja godišnja financijska
izvješća kao i dokaz da poduzetnik Sloga Tvornica obuće d.d. nema dospjelih, a
neplaćenih obveza prema RH za cijelo razdoblje trajanja procesa
restrukturiranja odnosno do 31. prosinca 2009.

Kao
dokaz o izvršenju rečenih mjera, Vijeće je zatražilo od Ministarstva da
Agenciji dostavi najkasnije do 31. ožujka tekuće godine za prethodnu godinu,
financijska izvješća i izvješća o provedbi Plana restrukturiranja za 2007.,
2008. i 2009., te potvrdu da poduzetnik Sloga Tvornica obuće d.d. nema
dospjelih, a neplaćenih obveza prema RH. Stoga je odlučeno kao u točki II.12
izreke ovog rješenja.

Ukoliko
Ministarstvo u naprijed navedenim rokovima ne dostavi dokaze o izvršenju svih
mjera navedenih u točki II. izreke ovog rješenja, odnosno ukoliko Agencija u
postupku nadzora utvrdi da način restrukturiranja poslovanja poduzetnika Sloga
Tvornica obuće d.d. bude značajno odstupao od Programa restrukturiranja,
Agencija će po službenoj dužnosti naložiti povrat dodijeljenih državnih potpora
dodijeljenih pretvaranjem potraživanja u udjel u temeljnom kapitalu
poduzetnika.

S
obzirom da se poduzetnik Sloga Tvornica obuće d.d. nalazi u procesu
restrukturiranja do 31. prosinca 2009., Vijeće je, primjenom pravila sadržanih
u točki 46. c) Smjernica, zabranilo poduzetniku Sloga Tvornica obuće d.d. da
primi državne potpore do završetka provedbe procesa restrukturiranja, odnosno
zaključno do 31. prosinca 2009., neovisno o njihovoj kategoriji. Stoga je
odlučeno kao u točki IV. izreke ovog rješenja.

S
obzirom da se državna potpora za restrukturiranje, sukladno pravilima iz točke
5. i točki 72. do 77. Smjernica, može ponovno dodijeliti tek nakon deset godina
od dana dodjele posljednje državne potpore za restrukturiranje, Vijeće je
zabranilo poduzetniku Sloga Tvornica obuće d.d. da prima državne potpore za
restrukturiranje u razdoblju od deset godina od dana dodjele posljednje državne
potpore za restrukturiranje, odnosno u konkretnom slučaju do 9. svibnja 2017.,
stoga je odlučeno kao u točki V. izreke ovog rješenja.

Naime,
državna potpora za restrukturiranje može se ponovo dodijeliti tek nakon proteka
deset godina od dana dodjele posljednje državne potpore za restrukturiranje.
Iznimno, državna potpora za restrukturiranje može se ponovo dodijeliti i
ranije, ali samo u slučaju nastupanja iznimnih okolnosti na koje poduzetnik
nije mogao utjecati.

Državna
potpora za restrukturiranje je jednokratna intervencija države kojom se
prvenstveno treba osigurati održavanje poslovanja poduzetnika tijekom
ograničenog razdoblja. Stoga se takva vrsta državne potpore dodjeljuje samo
jednom, po načelu »prvi i zadnji put«. Kad se državna potpora za restrukturiranje
dodijeli poduzetniku koji je već primio državnu potporu za restrukturiranje,
smatrat će se da se teškoće korisnika neprestano ponavljaju, te da ponovljene
intervencije države dovode do narušavanja tržišnog natjecanja. Kako je
narušavanje tržišnog natjecanja na opisani način suprotno zajedničkom interesu,
takve su potpore nedopuštene.

Sukladno
odredbi članka 18. ZDP-a, rješenja Agencije iz članaka 13. ZDP-a, objavljuju se
u »Narodnim novinama«, stoga je odlučeno kao u točki VI. izreke ovog rješenja.

UPUTA
O PRAVNOM LIJEKU

Ovo
rješenje konačno je u upravnom postupku. Protiv ovog rješenja žalba nije
dopuštena, ali nezadovoljna stranka može pokrenuti upravni spor pred Upravnim
sudom Republike Hrvatske u roku od trideset (30) dana od dana dostave ovoga
rješenja.

Klasa:
UP/I 430-01/2007-02/22

Urbroj:
580-03-07-43-11

Zagreb,
9. svibnja 2007.

Predsjednica

Vijeća za zaštitu tržišnog natjecanja

**Olgica Spevec, v. r.**

Rješenje, NN 75/2007-2392
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)